Anita Knakkergaard (DF), 2006-05-31:
Vi mener i Dansk Folkeparti, at det er et godt tiltag, at der sættes initiativer i gang for at gøre vore boliger sundere at bo i.
Derfor mener vi også, at der bør gøres noget ved skimmelsvamp, som er et problem ikke blot i lejeboliger og generelt i boliger, men også i offentlige institutioner såsom skoler og børnehaver.
Socialdemokratiet ønsker med beslutningsforslaget kun at beskæftige sig med lejerne.
Det mener vi i Dansk Folkeparti ikke er tilstrækkeligt.
Socialdemokratiet ønsker, der udarbejdes regler, og reglerne skal bestå i, at udlejer har ansvaret for at få fagfolk til at konstatere, om bygningen/lejligheden er angrebet af skimmelsvamp eller lignende, og at det i tvivlstilfælde er udlejers ansvar at bevise, at der ikke er skimmelsvamp i boligen; at udlejer har ansvaret for, at der foretages en sundhedsfaglig vurdering af, om boligen fortsat kan bebos, når der konstateres skimmelsvamp, og at den sundhedsfaglige vurdering skal danne grundlag for beslutningen om, hvorvidt der skal stilles erstatningsbolig til rådighed, eller om der skal gives nedslag i huslejen; og at der fastsættes en tidsplan for udbedring af skaderne og eventuel fraflytning af boligen, samt at lejeren informeres om dette.
Vi mener i Dansk Folkeparti, at det kan være problematisk, at man lader udlejeren afholde væsentlige omkostninger uden at tage hensyn til, hvem der er skyld i de konstaterede problemer.
Tænk, hvis det er lejeren selv, der er skyld i skimmelsvampen; så kan udlejer vel gå i boligretten og kræve pengene for sine udgifter af lejeren.
Hvis lejer ikke er i stand til at betale regningen, kan udlejer vel i sidste ende sætte lejeren ud af lejligheden.
Som det er i dag, kan lejeren ved mistanke om skimmelsvamp i sin bolig, og hvis nogen i familien lider af uforklarlig træthed, hovedpine, åndedrætsbesvær eller allergilignende symptomer, gå til lægen.
Her skal lejeren fortælle om, at problemerne eventuelt skyldes fugt eller skimmelsvamp i boligen, og lægen kan derefter gå i gang.
Lægen bør være bekendt med, at Sundhedsstyrelsen har udgivet en publikation om helbredsproblemer ved fugt og skimmelsvamp i bygninger.
Af den fremgår bl.a., at ved mistanke om fugt og skimmelsvampvækst kan beboeren begynde med selv at gennemgå sin bolig og se efter fugtpletter, fugtskader og muggen luft.
Man kan måle den relative luftfugtighed.
Ved lejebolig skal beboeren først og fremmest henvende sig til ejeren eller boligforeningen.
Henvendelse sker til teknisk forvaltning, der foranlediger, at de nødvendige prøver foretages.
Embedslægeinstitutionen kan efter anmodning fra kommunen give sundhedsfaglig rådgivning.
I mange tilfælde har beboerne en retshjælpsforsikring eller kan eventuelt få fri proces.
Men der er en betydelig billigere løsning, hvis det viser sig, at beboeren selv er skyld i skimmelsvampen, end beslutningsforslaget fra Socialdemokraterne vil give muligheder for.
I Dansk Folkeparti er vi bekendt med, at denne fremgangsmåde tager alt for lang tid, hvilket vi selvfølgelig ønsker at ændre.
Vi ønsker derfor, at der foretages en undersøgelse af bl.a., hvor lang tid der går i det nuværende system, fra beboeren meddeler sin mistanke om skimmelsvamp til udlejer, og til skimmelsvampen er fjernet, og at der stilles et forslag til, hvordan vi får en kortere gennemløbstid.
Derforuden bør der foretages undersøgelser, der bl.a. skal belyse omfanget af skimmelsvamp i de danske boliger, så vel inden for den almene som private udlejningssektor, omfanget af skimmelsvamp i offentlige institutioner, børnehaver og skoler, og af, om det teknisk set er muligt entydigt og hurtigt at konstatere, om der er tale om skimmelsvamp.
Hvad vil omkostningerne beløbe sig til i forbindelse med en undersøgelse for skimmelsvamp i en lejlighed?
Hvorfor dækker forsikringsselskaber ikke skimmelsvamp, når der er tegnet svampeforsikring?
Og hvad vil det koste at få dækket skimmelsvamp, hvis forsikringsselskaberne ville dække?
Hvor mange bliver årligt syge af skimmelsvamp, og hvor mange bliver kronisk syge, og hvad er omkostningerne herved for samfundet?
Vi ønsker, at denne undersøgelse kan danne grundlag for nye regler på området.
Vi kan derfor ikke umiddelbart stemme for det forslag, der ligger.